ઉપર જણાવેલ નક્ષત્રો જાતક માટે ખૂબ મહત્વના છે. માત્ર આટલા નક્ષત્રોને ધ્યાનમાં લઈને પણ તમે ભવિષ્યવાણી કરી શકો છો. ઉપર જણાવેલ નક્ષત્રોમાં જયારે પણ મંગળ, રાહુ અને શનિ પસાર થાય છે ત્યારે ત્યારે જીવનમાં મોટી ઘટનાઓ બને છે. ૧૬મું અને ૨૩મું નક્ષત્ર સંઘાત અને વિનાશ નક્ષત્ર છે, નામ ઉપરથી સ્પષ્ટ થઇ ગયું હશે કે આ નક્ષત્રો કેટલા મહત્વના છે. ૧૬મું અને ૨૩મું નક્ષત્ર જયારે પાપ ગ્રહો દ્વારા ભોગવાય છે અથવા તો તેની પર વેધ આવે છે ત્યારે જાતકને અચૂક તકલીફોમાંથી પસાર થવું પડે છે. તેમાં પણ મંગળ સાથે શનિ કે રાહુ જો નક્ષત્રોમાંથી પસાર થાય કે એકથી વધુ ગ્રહો દ્વારા વેધ થાય તો જાતકને મૃત્યુતુલ્ય કષ્ટ આવી શકે છે. ૨૫મું નક્ષત્ર માનસ નક્ષત્ર છે,આ નક્ષત્ર જો ક્રૂર ગ્રહો કે પાપ ગ્રહો દ્વારા ભોગવાય તો જાતકને એ સમય દરમિયાન રોગ અને માનસિક તકલીફોમાંથી પસાર થવું પડે છે.